CELEX: 32022D0391
Language: ro
Date: 2022-03-03 00:00:00
Title: Decizia (UE) 2022/391 a Consiliului din 3 martie 2022 privind poziția care urmează să fie adoptată, în numele Uniunii Europene, în cadrul celei de a 65-a sesiuni a Comisiei pentru stupefiante, cu privire la modificarea tabelelor de substanțe anexate la Convenția unică asupra stupefiantelor din 1961, astfel cum a fost modificată prin Protocolul din 1972, și la Convenția asupra substanțelor psihotrope din 1971

9.3.2022   
               
               
                  RO
               
               
                  Jurnalul Oficial al Uniunii Europene
               
               
                  L 79/27
               
            
         DECIZIA (UE) 2022/391 A CONSILIULUI
         din 3 martie 2022
         privind poziția care urmează să fie adoptată, în numele Uniunii Europene, în cadrul celei de a 65-a sesiuni a Comisiei pentru stupefiante, cu privire la modificarea tabelelor de substanțe anexate la Convenția unică asupra stupefiantelor din 1961, astfel cum a fost modificată prin Protocolul din 1972, și la Convenția asupra substanțelor psihotrope din 1971
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 83 alineatul (1) coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Convenția unică a Organizației Națiunilor Unite (ONU) asupra stupefiantelor din 1961, astfel cum a fost modificată prin Protocolul din 1972, (denumită în continuare „Convenția asupra stupefiantelor”) a intrat în vigoare la 8 august 1975.
                  
               
                     (2)
                  
                  
                     În temeiul articolului 3 din Convenția asupra stupefiantelor, Comisia pentru stupefiante poate decide să adauge substanțe în tabelele anexate la convenția menționată. Aceasta poate modifica tabelele numai în conformitate cu recomandările Organizației Mondiale a Sănătății (OMS), dar poate, de asemenea, să decidă să nu opereze modificările recomandate de OMS.
                  
               
                     (3)
                  
                  
                     Convenția ONU asupra substanțelor psihotrope din 1971 (denumită în continuare „Convenția asupra substanțelor psihotrope”) a intrat în vigoare la 16 august 1976.
                  
               
                     (4)
                  
                  
                     În temeiul articolului 2 din Convenția asupra substanțelor psihotrope, Comisia pentru stupefiante poate decide să adauge sau să elimine substanțe din tabelele anexate la convenția menționată, pe baza recomandărilor OMS. Aceasta dispune de o marjă de apreciere extinsă în ceea ce privește luarea în considerare a condițiilor economice, sociale, juridice, administrative și a altor factori, dar nu poate acționa în mod arbitrar.
                  
               
                     (5)
                  
                  
                     Modificarea tabelelor anexate la Convenția asupra stupefiantelor și la Convenția asupra substanțelor psihotrope au efecte directe asupra sferei de aplicare a dreptului Uniunii în domeniul controlului drogurilor. Decizia-cadru 2004/757/JAI a Consiliului (1) se aplică substanțelor incluse în tabelele anexate la respectivele convenții. Așadar, orice modificare a tabelelor anexate la convențiile respective este încorporată direct în normele comune ale Uniunii.
                  
               
                     (6)
                  
                  
                     Cu ocazia celei de a 65-a sesiuni a sale, programată să aibă loc la Viena în perioada 14-18 martie 2022, Comisia pentru stupefiante urmează să decidă cu privire la adăugarea a trei noi substanțe în tabelele anexate la Convenția asupra stupefiantelor și la Convenția asupra substanțelor psihotrope.
                  
               
                     (7)
                  
                  
                     Uniunea nu este parte la Convenția asupra stupefiantelor și nici la Convenția asupra substanțelor psihotrope. Aceasta are statut de observator, fără drept de vot, în cadrul Comisiei pentru stupefiante, în cadrul căreia 12 state membre sunt membre cu drept de vot la cea de a 65-a sesiuni a sale (2). Este necesar ca statele membre respective să fie autorizate de Consiliu să exprime poziția Uniunii cu privire la modificarea tabelelor de substanțe anexate la convențiile respective, deoarece astfel de decizii privind adăugarea unor noi substanțe în tabelele menționate intră în sfera de competență a Uniunii.
                  
               
                     (8)
                  
                  
                     OMS a recomandat să se adauge două noi substanțe în tabelul I anexat la Convenția asupra stupefiantelor și o nouă substanță în tabelul II anexat la Convenția asupra substanțelor psihotrope.
                  
               
                     (9)
                  
                  
                     Toate substanțele analizate de Comitetul de experți privind dependența de droguri al OMS (denumit în continuare „Comitetul de experți”) și recomandate de OMS pentru includerea în tabelele de substanțe sunt monitorizate de către Observatorul European pentru Droguri și Toxicomanie ca substanțe psihoactive noi în conformitate cu Regulamentul (CE) nr. 1920/2006 al Parlamentului European și al Consiliului (3).
                  
               
                     (10)
                  
                  
                     Conform evaluării efectuate de Comitetul de experți, substanța brorfină (denumire chimică: 1-{1-[1-(4-bromofenil) etil] piperidin-4-il}-1,3-dihidro-2H-benzimidazol-2-onă) este un opioid sintetic similar cu alte opioide sintetice, cum ar fi morfina și fentanilul. Brorfina poate fi transformată în bezitramidă, care este un opioid inclus în tabelul I anexat la Convenția asupra stupefiantelor. Brorfina nu are utilizări terapeutice și nici nu a primit autorizația de introducere pe piață ca medicament. Există suficiente dovezi care indică faptul că se face sau este probabil să se facă abuz de brorfină și că această substanță poate constitui o problemă de sănătate publică și o problemă socială care să justifice plasarea ei sub control internațional. În consecință, OMS recomandă ca substanța brorfină să fie introdusă în tabelul I anexat la Convenția asupra stupefiantelor.
                  
               
                     (11)
                  
                  
                     Brorfina a fost detectată în patru state membre și este controlată în cel puțin trei state membre. Această substanță a fost asociată cu o intoxicație non-fatală și face în prezent obiectul unei monitorizări intensive efectuate de către Observatorul European pentru Droguri și Toxicomanie.
                  
               
                     (12)
                  
                  
                     Prin urmare, poziția Uniunii ar trebui să fie aceea de a adăuga substanța brorfină în tabelul I anexat la Convenția asupra stupefiantelor.
                  
               
                     (13)
                  
                  
                     Conform evaluării efectuate de Comitetul de experți, substanța metonitazen (denumirea chimică: N,N-dietil-2-[2-(4-metoxibenzil)-5-nitro-1H-benzo(d)imidazol-1-il]etan-1-amină) este un opioid sintetic similar din punct de vedere structural cu isotonitazenul și etonitazenul, ambele fiind enumerate în tabelul I anexat la Convenția asupra stupefiantelor. Metonitazenul a fost studiat în modele preclinice pentru efectele sale analgezice, dar nu este cunoscută nicio utilizare terapeutică a acestuia. Există suficiente dovezi care indică faptul că se face sau este probabil să se facă abuz de metonitazen și că această substanță poate constitui o problemă de sănătate publică și o problemă socială care să justifice plasarea ei sub control internațional. În consecință, OMS recomandă ca substanța metonitazen să fie introdusă în tabelul I anexat la Convenția asupra stupefiantelor.
                  
               
                     (14)
                  
                  
                     Metonitazenul a fost detectat în trei state membre și este controlat în cel puțin trei state membre. Această substanță a fost asociată cu un deces și în prezent face obiectul unei monitorizări intensive efectuate de către Observatorul European pentru Droguri și Toxicomanie.
                  
               
                     (15)
                  
                  
                     Prin urmare, poziția Uniunii ar trebui să fie aceea de a adăuga substanța metonitazen în tabelul I anexat la Convenția asupra stupefiantelor.
                  
               
                     (16)
                  
                  
                     Conform evaluării efectuate de Comitetul de experți, substanța eutilonă (denumire chimică: 1-(1,3-benzodioxol-5-il)-2-(etilamino)butan-1-onă) este o catinonă sintetică, prezentând o structură chimică similară și asemănări farmacologice cu amfetaminele și catinonele aflate deja sub control internațional. Catinonele asociate, cum ar fi metilona și N-etilnorpentilona, sunt enumerate în tabelul II anexat la Convenția asupra substanțelor psihotrope. Nu se cunoaște o utilizare terapeutică a eutilonei și nici nu a primit autorizația de introducere pe piață ca medicament. Există suficiente dovezi care indică faptul că se face sau este probabil să se facă abuz de eutilonă și că această substanță poate constitui o problemă de sănătate publică și o problemă socială care să justifice plasarea ei sub control internațional. Prin urmare, OMS recomandă ca substanța eutilonă să fie introdusă în tabelul II anexat la Convenția asupra substanțelor psihotrope.
                  
               
                     (17)
                  
                  
                     Eutilona a fost detectată în 20 de state membre și este controlată în cel puțin două state membre. Această substanță a fost asociată cu o intoxicație non-fatală și a fost detectată în trei probe biologice asociate cu efecte adverse grave. În prezent, eutilona face obiectul unei monitorizări intensive efectuate de către Observatorul European pentru Droguri și Toxicomanie.
                  
               
                     (18)
                  
                  
                     Prin urmare, poziția Uniunii ar trebui să fie aceea de a adăuga substanța eutilonă în tabelul II anexat la Convenția asupra substanțelor psihotrope.
                  
               
                     (19)
                  
                  
                     Este oportun să se stabilească poziția care urmează să fie adoptată în numele Uniunii în cadrul Comisiei pentru stupefiante, întrucât deciziile privind adăugarea celor trei substanțe în tabelele anexate la Convenția asupra stupefiantelor și la Convenția asupra substanțelor psihotrope vor influența în mod direct conținutul dreptului Uniunii, și anume Decizia-cadru 2004/757/JAI.
                  
               
                     (20)
                  
                  
                     Poziția Uniunii urmează să fie exprimată de statele membre care sunt membre ale Comisiei pentru stupefiante, acționând împreună în interesul Uniunii.
                  
               
                     (21)
                  
                  
                     Danemarca are obligații în temeiul Deciziei-cadru 2004/757/JAI și, prin urmare, participă la adoptarea și aplicarea prezentei decizii.
                  
               
                     (22)
                  
                  
                     Irlanda are obligații în temeiul Deciziei-cadru 2004/757/JAI și, prin urmare, participă la adoptarea și aplicarea prezentei decizii,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată, în numele Uniunii, de către statele membre, în cadrul celei de a 65-a sesiuni a Comisiei pentru stupefiante din perioada 14-18 martie 2022, când organul respectiv este invitat să adopte decizii privind adăugarea unor substanțe în tabelele anexate la Convenția unică a Organizației Națiunilor Unite asupra stupefiantelor din 1961, astfel cum a fost modificată prin Protocolul din 1972, și la Convenția Organizației Națiunilor Unite asupra substanțelor psihotrope din 1971, este cea prevăzută în anexa la prezenta decizie.
         
         
            Articolul 2
            Poziția menționată la articolul 1 este exprimată de statele membre care sunt membre ale Comisiei pentru stupefiante, acționând împreună în interesul Uniunii.
         
         
            Articolul 3
            Prezenta decizie se adresează statelor membre în conformitate cu tratatele.
         
         
            Adoptată la Bruxelles, 3 martie 2022.
            
               
                  Pentru Consiliu
               
               
                  Președintele
               
               G. DARMANIN
            
         
         
            (1)  Decizia-cadru 2004/757/JAI a Consiliului din 25 octombrie 2004 de stabilire a dispozițiilor minime privind elementele constitutive ale infracțiunilor și sancțiunile aplicabile în domeniul traficului ilicit de droguri (JO L 335, 11.11.2004, p. 8).
         
            (2)  Austria, Belgia, Franța, Germania, Ungaria, Italia, Lituania, Țările de Jos, Polonia, Slovenia, Spania și Suedia.
         
            (3)  Regulamentul (CE) nr. 1920/2006 al Parlamentului European și al Consiliului din 12 decembrie 2006 privind Observatorul European pentru Droguri și Toxicomanie (JO L 376, 27.12.2006, p. 1).
      
      
         
            ANEXĂ
            Poziția care urmează să fie adoptată de statele membre care sunt membre ale Comisiei pentru stupefiante, acționând împreună în interesul Uniunii, în cadrul celei de a 65-a sesiuni a Comisiei pentru stupefiante din perioada 14-18 martie 2022, cu privire la modificarea tabelelor de substanțe:
            
                        1.
                     
                     
                        includerea brorfinei în tabelul I anexat la Convenția unică asupra stupefiantelor din 1961, astfel cum a fost modificată prin Protocolul din 1972;
                     
                  
                        2.
                     
                     
                        includerea metonitazenului în tabelul I anexat la Convenția unică asupra stupefiantelor din 1961, astfel cum a fost modificată prin Protocolul din 1972;
                     
                  
                        3.
                     
                     
                        includerea eutilonei în tabelul II anexat la Convenția asupra substanțelor psihotrope din 1971.